“หุ้นเอเชีย” เปิดบวก! หลัง FDA สหรัฐฯไฟเขียว “วัคซีนไฟเซอร์-ไบออนเทค” เต็มสูบ
“หุ้นเอเชีย” เปิดบวก! รับปัจจัยบวกสำนักงานคณะกรรมการอาหารและยาของสหรัฐฯอนุมัติการใช้วัคซีนป้องกันโรคโควิด-19 ของบริษัทไฟเซอร์-ไบออนเทคอย่างเต็มรูปแบบ
24 ส.ค. 2564

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยได้ปัจจัยหนุนจากการที่สำนักงานคณะกรรมการอาหารและยา (FDA) ของสหรัฐฯอนุมัติการใช้วัคซีนป้องกันโรคโควิด-19 ของบริษัทไฟเซอร์-ไบออนเทคอย่างเต็มรูปแบบ (full approval) ซึ่งคาดว่าจะช่วยให้อัตราการฉีดวัคซีนในสหรัฐฯปรับตัวสูงขึ้น
โดยดัชนี SSE Composite ตลาดหุ้นจีนเปิดวันนี้ที่ 3,482.27 จุด เพิ่มขึ้น 5.14 จุด หรือ +0.15%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,653.23 จุด เพิ่มขึ้น 158.99 จุด หรือ +0.58% และดัชนี HSI ตลาดหุ้นฮ่องกงเปิดวันนี้ที่ 25,428.68 จุด เพิ่มขึ้น 319.09 จุด หรือ +1.27%
ส่วนความคืบหน้าล่าสุดเกี่ยวกับการอนุมัติการใช้วัคซีนของบริษัทไฟเซอร์-ไบออนเทคสำหรับผู้ที่มีอายุ 16 ปีขึ้นไปในสหรัฐฯสร้างความเชื่อมั่นให้กับนักลงทุนในภูมิภาค ขณะที่หน่วยงานด้านสาธารณสุขคาดหวังว่า การอนุมัติใช้วัคซีนดังกล่าวอย่างเต็มรูปแบบจะช่วยสนับสนุนโครงการรณรงค์ฉีดวัคซีนในสหรัฐโดยจะโน้มน้าวให้ชาวอเมริกันจำนวนมากขึ้นเชื่อว่า วัคซีนของไฟเซอร์มีความปลอดภัยและมีประสิทธิภาพในการป้องกันโรคโควิด-19 โดยก่อนหน้านี้ วัคซีนดังกล่าวได้รับอนุญาตให้ใช้งานในกรณีฉุกเฉินตั้งแต่เดือนธันวาคมที่ผ่านมา
สำหรับนักลงทุนยังจับตาหุ้นของบริษัทอาลีบาบาและเจดี ดอทคอม หลังสำนักข่าวรอยเตอร์รายงานว่า คณะกรรมการกำกับหลักทรัพย์และตลาดหลักทรัพย์ของสหรัฐ (SEC) เริ่มออกข้อกำหนดเกี่ยวกับการเปิดเผยข้อมูลใหม่แก่บริษัทจีนที่ต้องการจดทะเบียนในนิวยอร์ก ซึ่งเป็นมาตรการส่วนหนึ่งเพื่อกระตุ้นให้นักลงทุนตระหนักถึงความเสี่ยงที่เกี่ยวข้อง
นอกจากนี้นักลงทุนจับตาการประชุมประจำปีของเฟดที่เมืองแจ็กสัน โฮล รัฐไวโอมิง ในวันที่ 26 – 28 ส.ค.นี้ โดยหัวข้อในการประชุมประจำปีนี้คือ “Monetary Policy Framework Review” ด้านนายเจอโรม พาวเวล ประธานเฟด มีกำหนดกล่าวสุนทรพจน์เกี่ยวกับแนวโน้มเศรษฐกิจในวันศุกร์ที่ 27 ส.ค.
อย่างไรก็ดีเฟดสาขาแคนซัสซิตี้ ซึ่งเป็นผู้จัดการประชุมประจำปีของเฟดที่เมืองแจ็กสัน โฮล ได้ออกแถลงการณ์ยืนยันว่า การประชุมในวันที่ 26 – 28 ส.ค.จะเปลี่ยนเป็นการเสวนาผ่านระบบวิดีโอคอนเฟอเรนซ์ จากเดิมที่กำหนดว่าจะเป็นการประชุมแบบพบหน้ากัน โดยการปรับรูปแบบการประชุมมีเป้าหมายที่จะลดความเสี่ยงจากการแพร่ระบาดของโรคโควิด-19
 